CELEX: 32019D2252
Language: sl
Date: 2019-12-17 00:00:00
Title: Sklep Komisije (EU) 2019/2252 z dne 17. decembra 2019 o predlagani državljanski pobudi Stop Finning – Stop the Trade (Ustavimo odstranjevanje plavuti – ustavimo trgovino z njimi) (notificirano pod dokumentarno številko C(2019) 9203) (Besedilo v angleškem jeziku je edino verodostojno)

30.12.2019   
               
               
                  SL
               
               
                  Uradni list Evropske unije
               
               
                  L 336/312
               
            
         SKLEP KOMISIJE (EU) 2019/2252
         z dne 17. decembra 2019
         o predlagani državljanski pobudi „Stop Finning – Stop the Trade“ (Ustavimo odstranjevanje plavuti – ustavimo trgovino z njimi)
         
            
               (notificirano pod dokumentarno številko C(2019) 9203)
            
         
         (Besedilo v angleškem jeziku je edino verodostojno)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) št. 211/2011 Evropskega parlamenta in Sveta z dne 16. februarja 2011 o državljanski pobudi (1) in zlasti člena 4 Uredbe,
         ob upoštevanju naslednjega:
         
                     (1)
                  
                  
                     Vsebina predlagane državljanske pobude „Stop Finning – Stop the Trade“ (Ustavimo odstranjevanje plavuti – ustavimo trgovino z njimi) je naslednja: „Čeprav je odstranjevanje plavuti na krovu plovil EU in v vodah EU prepovedano ter je treba morske pse iztovoriti tako, da se plavuti naravno držijo trupa, je EU ena od največjih izvoznic plavuti in eno od največjih tranzitnih vozlišč svetovne trgovine s plavutmi.“
                  
               
                     (2)
                  
                  
                     Cilji predlagane državljanske pobude so naslednji: „EU je pomembna akterka pri izkoriščanju morskih psov, in ker so inšpekcijski pregledi na morju redki, se plavuti še vedno nezakonito shranjujejo, pretovarjajo in iztovarjajo v pristaniščih EU. Naš cilj je ustaviti trgovino s plavutmi v EU, vključno z uvozom, izvozom in tranzitom plavuti, ki se ne držijo naravno trupa živali. Ker odstranjevanje plavuti preprečuje učinkovitost ukrepov za ohranjanje morskih psov, zahtevamo razširitev Uredbe (EU) št. 605/2013 Evropskega parlamenta in Sveta (2) tudi na trgovino s plavutmi, zato Komisijo pozivamo k oblikovanju nove uredbe, s katero bi se koncept ‚plavuti, ki se naravno držijo trupa‘, razširil na celotno trgovino z morskimi psi in ražami v EU.“
                  
               
                     (3)
                  
                  
                     Pogodba o Evropski uniji (v nadaljnjem besedilu: PEU) krepi državljanstvo Unije in nadalje utrjuje demokratično delovanje Unije, saj med drugim določa, da ima vsak državljan pravico sodelovati v demokratičnem življenju Unije prek evropske državljanske pobude.
                  
               
                     (4)
                  
                  
                     Zato bi morali biti postopki in pogoji, ki veljajo za državljansko pobudo, jasni, preprosti, uporabniku prijazni in sorazmerni z naravo državljanske pobude, da bi spodbujali sodelovanje državljanov in prispevali k večji dostopnosti Unije.
                  
               
                     (5)
                  
                  
                     V zvezi s predmetom urejanja predlagane pobude se lahko sprejmejo pravni akti Unije za namen izvajanja Pogodb:
                     
                                 —
                              
                              
                                 za vzpostavitev določb, potrebnih za doseganje ciljev skupne ribiške politike, na podlagi člena 43(2) Pogodbe o delovanju Evropske unije (PDEU),
                              
                           
                                 —
                              
                              
                                 za določitev okvira za izvajanje skupne trgovinske politike na podlagi člena 207(2) PDEU.
                              
                           
               
                     (6)
                  
                  
                     Predlagana državljanska pobuda iz navedenih razlogov ni očitno zunaj okvira pristojnosti Komisije za predložitev predlogov pravnih aktov Unije za namen izvajanja Pogodb v smislu člena 4(2)(b) Uredbe.
                  
               
                     (7)
                  
                  
                     Poleg tega je bil v skladu s členom 3(2) Uredbe ustanovljen državljanski odbor in imenovani sta bili kontaktni osebi, predlagana državljanska pobuda pa ni očitno žaljiva, neresna ali provokativna in ni v očitnem nasprotju z vrednotami Unije, kot so določene v členu 2 PEU.
                  
               
                     (8)
                  
                  
                     Predlagano državljansko pobudo „Stop Finning – Stop the Trade“ bi bilo zato treba prijaviti –
                  
               SPREJELA NASLEDNJI SKLEP:
         
            Člen 1
            Predlagana državljanska pobuda „Stop Finning – Stop the Trade“ se prijavi.
         
         
            Člen 2
            Ta sklep se uporablja od 2. januarja 2020.
         
         
            Člen 3
            Ta sklep je naslovljen na organizatorje (člane državljanskega odbora) predlagane državljanske pobude „Stop Finning – Stop the Trade“, ki jih kot kontaktni osebi zastopata Nils KLUGER in Alexander Hendrik CORNELISSEN.
         
         
            V Strasbourgu, 17. decembra 2019
            
               
                  Za Komisijo
               
               Věra JOUROVÁ
               
                  Podpredsednica
               
            
         
         
            (1)  UL L 65, 11.3.2011, str. 1.
         
            (2)  Uredba (EU) št. 605/2013 Evropskega parlamenta in Sveta z dne 12. junija 2013 o spremembi Uredbe Sveta (ES) št. 1185/2003 o odstranjevanju plavuti morskih psov na krovu plovil (UL L 181, 29.6.2013, str. 1).